Russell Westbrook
Russell Westbrook Jr. američki je košarkaš koji nastupa za Los Angeles Lakerse u NBA ligi. Devet puta bio je učesnik All-Star utakmica, na kojima je dvaput uzastopno proglašen najkorisnijim igračem. U univerzitetskoj košarci nastupao je za UCLA Bruinse, a na NBA draftu 2008. kao četvrti pik izabrali su ga Seattle SuperSonicsi, koji su se samo šest dana nakon drafta preselili u Oklahoma City. Westbrook je dvaput nastupao za reprezentaciju SAD-a na velikim takmičenjima, osvojivši zlatnu medalju na Svjetskom prvenstvu 2010. u Turskoj i Olimpijskim igrama 2012. u Londonu. Godine 2017. postao je tek drugi igrač u historiji NBA lige s tripl-dabl prosjekom u sezoni, pridruživši se Oscaru Robertsonu, koji je to ostvario 1962. Također je oborio Robertsonov rekord po broju tripl-dablova u jednoj sezoni, koji sad iznosi 42. Osim toga, u prvom krugu doigravanja 2017. protiv Houston Rocketsa postao je i drugi igrač u historiji lige s tri uzastopna tripl-dabla u doigravanju nakon Wilta Chamberlaina. Sve to donijelo mu je i nagradu za najkorisnijeg igrača lige te sezone. Dana 28. oktobra 2017. postao je jedini igrač u historiji koji je ostvario tripl-dabl protiv svake ekipe u NBA ligi. U sezoni 2018/19. srušio je Chamberlainov rekord od devet uzastopnih utakmica s tripl-dabl učinkom, popravivši ga na 11, a u sezoni 2020/21. prestigao je Robertsona i po broju tripl-dablova u historiji NBA lige, završivši sezonu s tripl-dablom prosjekom četvrti put u karijeri.